त्योहारों से ही बनती है सामाजिक एकता: सांसद
भास्कर संवाददाता | टेमागांव
वनांचल में प्रसिद्ध काजलेश्वर महादेव मंदिर में आदिवासियाें का मेला चल रहा है। हर वर्ष की तरह यह मेला महाशिवरात्रि से शुरू हुआ है। इस दौरान सांसद ज्योति धुर्वे भी मेले में पहुंचकर मेला घूमा। इसके बाद आदिवासियों से कहा पारंपरिक त्योहार ही हमारी पहचान है। इनसे सामाजिक एकता और खुशहाली आती है। इससे सुख-समृद्धि में इजाफा होता है। उन्होंने समस्याएं भी सुनीं। निरीक्षण के बाद उन्होंने क्षेत्र के विकास पर जोर दिया। राजाबरारी पंचायत को विकास कार्यों के लिए 1.50 लाख और बोरी पंचायत के ढेगा में 1 लाख रुपए चबूतरे निर्माण के लिए देने की घोषणा की। यहां सांस्कृतिक कार्यक्रमों के साथ साथ खेल-कूद प्रतियोगिता आयोजित की गई। इस दौरान जिला पंचायत उपाध्यक्ष मनीष निशोद, जनपद अध्यक्ष निधि राजपूत, विधायक प्रतिनिधि बद्रीनारायण राजपूत, राधेश्याम गौर, अखिलेश बांके, रामकृष्ण मांगुल्ले, लक्ष्मण कलम सहित अन्य मौजूद रहे।
सांसद ने चौपाल लगाते हुए आदिवासियों की समस्याएं सुनीं। जिला पंचायत सदस्य लक्ष्मण कलम ने सांसद धुर्वे से गंजाल नदी पर बढ़ते कटाव को रोकने के लिए दीवार निर्माण की मांग की। जनपद अध्यक्ष निधि राजपूत ने गर्मी के दिनों में वनांचल में पानी की समस्या को देखते हुए पंचायत को मोटरपंप देने की मांग की। वहीं पीडब्ल्यूडी से सड़क स्वीकृत करने की मांग की। इस पर सांसद ने दोनों मांगों को हल करने की बात कही। वहीं अहलवाड़ा के अखिलेश बांके के टैंकर मांगने पर उपलब्ध कराने की बात कही।
मेले के समापन पर लंगड़ी भजन प्रतियोगिता रखी गई। इसका समापन बुधवार को होगा। इसमें शिव शक्ति, नव ज्योति मंडल तिलाड़िया, महावीर मंडल सोयत, श्रीहरि मंडल, श्रीराम मंडल बोड, स्वर संगम मंडल केसला, नागराज मंडल इटारसी सहित बैतूल, हरदा, होशंगाबाद, सीहोर के लंगड़ी भजन मंडल शामिल हुए। प्रतियोगिता में 21 हजार की राशि विजेता को मिलेगी। मंडलों की प्रस्तुतियों पर आदिवासी जमकर झूमे।
सामाजिक आयोजन
hin_Deva bho_Deva hin_Deva hin_Deva hin_Deva mag_Deva